  Майя Бывальцева Удмуртиын Финн-угор сиён юонъя «Быг-Быг» фестиваль улсын туспуктэмъёсъя вожвылъяськон ортчоз. Ужрадъя тунсыкъяськисьёс но, удысужчиос (профессионалъёс) но пыриськыны быгато. Со сярысь фестивалез радъясьёс иворто. Вожвылъяськонын ньыль номинация луоз: Быг-Быг шӧмъёс (финн-угор калыкъёслэн сиён-юонзылэсь пӧртэмлыксэ возьматон); Быг-Быг ымныръёс (фестивале пыриськись пӧртэм выжыысь калыкъёсты возьматон); Быг-Быг йылолъёс (йылолъёс но сямъёс пыр элькунлэсь ваньбур но лулпуш кылёсбурзэ возьматон); Быг-Быг репортаж (ужрадлэсь аспӧртэмлыксэ возьматон). Туспуктэмъёс одно ик фестиваль дыръя лэсьтэмын мед луозы. Туспуктӥсь ачиз быръе, кыӵе номинацие со келялоз ужъёссэ. Котькудаз 50-озь фото лэзьыны яра, Быг-Быг репортаж ӧръя — 10–50. Одӥг туспуктэм кӧня ке номинацие пыриськыны уг быгаты. Озьы ик вылаз кыӵе гожтэмъёс, печатьёс пуктыны уг яра. Вожвылъяськонэ туспуктэмъёсты 6–9 пӧсьтолэзе кутозы, соосты келяно zorincha@yandex.ru электрон почтае (темаез: «Быг-Быг Фото»). 11-тӥ псьтолэзёзь ужъёсты жюри дунъялоз. Котькуд номинациын вормисьёс 19-тӥ пӧсьтолэзе тодмо луозы. Нырысетӥ куинь инты басьтӥсьёслы кузьымъёс сётозы, ваньмызлы пыриськисьёслы — дипломъёс. Конкурсэ вуэм ужъёсты радъясьёс, авторлэсь нимзэ пусйыса, bygy-udm.ru сайтын но ужрадлэн «ВКонтакте» мерлыко вотэсысь огинъёсаз шараялозы. Тодэ вайытом, Финн-угор сиён юонъя витетӥез «Быг-Быг» фестиваль Шаркан ёросысь Быгы но Вортча гуртъёсын 6–7 пӧсьтолэзе ортчоз. Удмурт лулчеберетъя «Быгы» центрлэн кивалтӥсез Жанна Ермолаева верамъя, ужрадэ Коми-Пермяк округысь, Карелиысь, Москваысь, Эстониысь куноос вуозы. Фестиваль улсын трос пумо ужрадъёс радъяськозы. Кылсярысь, 6-тӥ пӧсьтолэзе туэ нырысьсэ туала йӧскалык крезьгуръя «Даур герӟет» фестиваль-вожвылъяськон ортчоз. Лымшор удмуртъёслэн «Бон» командаоссы, но уйпалъёслэн «Бен» командаоссы футбол шудозы. Радъясьёс куноослы «Быгы салам» дасялозы. Озьы ик «Быг-Быг» фестивале «Яратоно удмурт кыл» фестивале пыриськисьёс вуылозы. Тегъёс: Лулчеберет Шаркан Удмуртия вожвылъяськон сиён-юонъёс туспуктэм йылолъёс  